2025. gada 19. maijā

Informācija plašsaziņas līdzekļiem

**Vivi vilcienos aprīlī pārvadāto pasažieru skaits pieaudzis par 16%;**

**98,4% reisu izpildīti laikā**

**2025. gada aprīlī ar vilciena pasažieru pārvadātāja Vivi vilcieniem pārvietojušies 1,7 miljoni pasažieru – tas ir par teju 233 tūkstošiem jeb 16% vairāk nekā pērn aprīlī, kad ar vilcienu pārvietojās 1,5 miljoni cilvēku. Vivi vilcienu izpildīto reisu precizitāte ir viena no augstākajām starp dzelzceļa pasažieru pārvadātājiem Eiropā – aprīlī 98,4% reisu ir izpildīti laikā.**

Pasažieru skaita lielākais pieaugums novērojams elektrificētajās dzelzceļa līnijās, kur pārvadājumus nodrošina jaunie Vivi elektrovilcieni. Tas liecina, ka cilvēku pārvietošanās paradumi mainās – arvien vairāk iedzīvotāju izvēlas vilcienu kā ērtu, drošu un mūsdienīgu pārvietošanās veidu.

Lai braucienus padarītu vēl vienkāršākus, elektrificētajās dzelzceļa līnijās tiek ieviests intervāla grafiks – vilcieni kursē vienmērīgos intervālos, piemēram, ik pēc 15 vai 30 minūtēm. Tas ļauj pasažieriem vieglāk plānot ikdienu un orientēties vilcienu kustības sarakstos.

Vienlaikus notiek arī pasažieru infrastruktūras uzlabošana – VAS “Latvijas dzelzceļš” pārbūvē pasažieru platformas, nodrošinot ērtāku un drošāku piekļuvi vilcieniem.

Vislielākais pārvadāto pasažieru skaita pieaugums šogad aprīlī ir Skultes virzienā – par 31% pasažieru vairāk nekā 2024. gada aprīlī. Visvairāk pasažieru braukuši Tukuma virzienā – 2025. gada aprīlī ar vilcienu pārvietoties izvēlējušies ap 600 tūkstošiem pasažieru, kas ir par 19% vairāk nekā pērn. Otrs pieprasītākais virziens aprīlī ir bijis Aizkraukles, kurā braukuši ap 450 tūkstošiem pasažieru jeb par 11% vairāk nekā šajā mēnesī pirms gada. Savukārt Jelgavas virzienā pārskata mēnesī pārvadāti par 12% vairāk pasažieru nekā pērn.

Neelektrificētajās dzelzceļa līnijās šī gada aprīlī, salīdzinot ar 2024. gada aprīli, pasažieru skaits pieaudzis Siguldas virzienā – par 13%, tāpat Daugavpils virzienā – par 7%.

Par vilcienu kustības sarakstiem, biļešu iegādi vai citiem ar braucieniem saistītiem jautājumiem aicinām sazināties ar Vivi Klientu centru, zvanot pa diennakts bezmaksas tālruni 8760.

**Par vilciena pasažieru pārvadātāju Vivi:**

Vivi ir Baltijā lielākais dzelzceļa pasažieru pārvadātājs, kas nodrošina drošus un precīzus pasažieru pārvadājumus modernos un ērtos vilcienos. Izpildīto reisu precizitātes ziņā uzņēmums ir viens no precīzākajiem dzelzceļa pasažieru pārvadātājiem Eiropā un Baltijā, precizitātes rādītājam pārsniedzot 98%. 2024. gadā Vivi vilcieni pārvadāja 19,4 miljonus pasažieru. Uzņēmums sniedz būtisku ieguldījumu Latvijas tautsaimniecībā, nodrošinot iedzīvotāju mobilitāti un nodarbinot vairāk nekā 950 darbinieku.

**Papildu informācijai:**

Aija Babre

Vivi mārketinga vadītāja

aija.babre@vivi.lv, 29151215